31986D0277
L 181/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА СЪВЕТА
от 12 юни 1986 година
относно сключването на Протокола към Конвенцията от 1979 година за трансгранично замърсяване на въздуха на далечни разстояния относно дългосрочно финансиране на Съвместна програма за мониторинг и оценка на разпространението на замърсители на въздуха на далечни разстояния в Европа (ЕМЕР)
(86/277/ЕИО)
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност, и по-специално член 235 от него,
като взе предвид предложението на Комисията (1),
като взе предвид становището на Европейския парламент (2),
като има предвид, че с Решение 81/462/ЕИО (3) Общността одобри Конвенцията за трансгранично замърсяване на въздуха на далечни разстояния;
като има предвид, че Съвместната програма за мониторинг и оценка на разпространението на замърсители на въздуха на далечни разстояния в Европа (ЕМЕР), която трябва да се осъществи в рамките на Конвенцията, е основното средство за получаване на информация относно количествата, излъчени и евентуално разпространени през националните граници;
като има предвид, че на 24 май 1984 г. Комисията беше упълномощена да вземе участие от името на Общността в преговорите за Протокола към Конвенцията относно дългосрочното финансиране на ЕМЕР;
като има предвид, че преговорите достигнаха своя връх с приемането на окончателния текст на Протокола и с определяне на формула за споделяне на разходите за ЕМЕР;
като има предвид, че съобразно упълномощаването, дадено от Съвета на 25 септември 1984 г., Протоколът беше подписан от Общността на 28 септември 1984 г. по време на втората среща на Изпълнителния орган на Конвенцията,
РЕШИ:
Член 1
Протоколът към Конвенцията от 1979 г. за трансгранично замърсяване на въздуха на далечни разстояния относно дългосрочно финансиране на Съвместна програма за мониторинг и оценка на разпространението на замърсители на въздуха на далечни разстояния в Европа (ЕМЕР) се одобрява от името на Европейската икономическа общност.
Текстът на Протокола е прикрепен към настоящото решение.
Член 2
Председателят на Съвета депозира акта на одобрение, предвиден в член 9 от Протокола.
Съставено в Люксембург на 12 юни 1986 година.